Hans Kristian Skibby (DF), 2011-12-19:
Grunden til, at jeg har valgt at udtale mig som privatist, er selvfølgelig ikke, at jeg har en anden holdning end Dansk Folkeparti.
Det er ikke derfor, jeg går op som privatist.
Hvis vi skal blive ved med at være et velfærdssamfund, som også har råd til og plads til at give til dem, som ikke kan klare sig selv, og som er kommet i en økonomisk dårlig situation, fordrer det også, at vi har nogle, der er i stand til at generere overskud, likviditet og udenrigshandel til Danmark.
Og det er her, hvor det her lovforslag går den aldeles forkerte vej.
Jeg har egentlig glædet mig til efter det folketingsvalg, vi har haft, at være erhvervsordfører for Dansk Folkeparti.
Jeg synes, det er utrolig vigtigt, at vi også har nogle, som taler på erhvervslivets vegne, netop for at sikre arbejdspladser, konkurrenceevne osv.
Men det er ganske forfærdeligt, at vi tilsyneladende har et regeringsflertal her i Folketinget efter det seneste valg, som på den måde og i den grad er i stand til at have en dagsorden om, at man gerne vil have danske arbejdspladser nedlagt og ud af Danmark.
Flere ordførere har været inde på det her med forskellige brancher i Danmark, hvor det går den forkerte vej, hvis de her energiafgifter bliver til virkelighed.
De genererer en udenrigshandel på 3 mia. kr. om året, og de producerer for 4,5 mia. kr. tilsammen.
Det er danske gode, sunde fødevarer uden pesticider og alt muligt andet i.
Det, vi kan se frem til nu, er, at man med det her lovforslag vil øge udgifterne til energiafgifter med omkring 113 mio. kr. for de danske gartnerier.
Det er bare deres del af regningen, det er alene til de her gartnerier, 113 mio. kr. – det er NOx-afgifter, det er øgede tariffer, det er større fjernvarmebidrag osv.
Jeg synes, det er utrolig vigtigt, at vi får regeringen i tale i den her sag.
Jeg synes ikke, det er rimeligt, at vi har en regering, som har kæmpet for at få flertallet i Folketinget og har fået det efter en lang og fair valgkamp, og når man så kommer med de her meget vidtgående lovforslag, som økonomisk vil gøre, at mange af vores virksomheder mister konkurrenceevne, vil man ikke engang gå op på talerstolen og forklare og forsvare de her lovforslags præmisser; det er en falliterklæring.
Det synes jeg måske alligevel at man skulle overveje en ekstra gang.
For var det så bare sådan, at de danske gartnerier – bare for at tage dem igen – var nogle rigtige miljøsvin, som nogle kunne finde på at sige.
Men nej, sådan er de faktisk ikke.
Det er faktisk et erhverv, som siden 1996 har formået at nedbringe sit varmeforbrug, sit energiforbrug med over 40 pct., i forhold til at produktionen jo faktisk er øget.
Der er investeret massivt i nye væksthuse.
Der er investeret massivt i LED-teknologi for at få strømregningerne ned, for at bruge mindre af den dyre strøm, for at bruge mindre strøm, som er baseret på kul, og alt det, der skal til.
Det har man i de danske gartnerier investeret rigtig, rigtig mange hundrede millioner kroner i.
Takken for det får de så nu.
Vi kan se i regnskabstallene for 2010, at den her branche genererede et overskud på godt 100 mio. kr., omkring 120 mio. kr.
Det er så lige nøjagtig det overskud, som et flertal her i Folketinget tilsyneladende synes er helt fair og helt legitimt at tage fra den her branche.
Vi tager 113 mio. kr. i nye afgifter.
Jeg ved godt, at det skal indfases, og at det er over en periode, men det ændrer ikke ved vilkårene for og grundforudsætningerne i, at man vælger at øge afgifterne mærkbart for danske gartnerier.
Det er et erhverv, som har rigtig mange medarbejdere ansat udeomkring i det, vi kalder den ydre del af Danmark.
De har folk ude på øerne, de har folk i vores landdistrikter, de har rigtig mange ufaglærte medarbejdere i den branche, og branchen skønner faktisk, at hvis ikke det her lovforslag bliver pillet af bordet, med de her 113 mio. kr., vil det inden for en årrække skønnet medføre, at man mister 80 pct. af de her job inden for den her branche.
Det er altså 8.000 job.
Så oplever vi i sådan en situation, hvor vi faktisk burde tale om vækst og motivere vores liberale erhverv til at øge en ekstra indsats og investere i nye job og skabe flere job i Danmark, det modsatte fra et flertal her i Folketinget, hvor man går ud og giver dem en stor, stor regning lige ind på skrivebordet.
Jeg synes, det er en uanstændighed, og jeg synes, at regeringen burde være mand nok til at gå op og forklare, hvorfor det skulle ske, og hvad rimeligt der er i det.